Zagreb, 5. prosinca 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Davorina Ivanjeka kao zamjenika predsjednice Povjerenstva te Tatijane Vučetić, Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Mate Frankovića, gradonačelnika Grada Dubrovnika,** za davanjem mišljenja Povjerenstva, na 31. sjednici, održanoj 5. prosinca 2018.g., daje sljedeće:

**MIŠLJENJE**

1. **Prema dostavljenim podacima i dokumentaciji ne proizlaze okolnosti koje bi prema mišljenju Povjerenstva upućivale da se dužnosnica Orlanda Tokić, zamjenica gradonačelnika Grada Dubrovnika, a povodom raspisivanja javnog natječaja za prodaju dijela nekretnine zk oznake 1275/5 k.o. Gruž, našla u situaciji sukoba interesa u smislu ZSSI-a ili da bi povrijedila druge odredbe ZSSI-a, budući da je izrada Idejnog projekta za trgovačko društvo Primorje gradnja d.o.o., od strane dužnosnice kao ovlaštenog projektanta, ugovoreno prije nego što je dužnosnica stupila na javnu dužnost zamjenice gradonačelnika Grada Dubrovnika te s obzirom da nakon stupanja na navedenu javnu dužnost dužnosnica nije, kao predstavnica Grada Dubrovnika, sudjelovala u postupku povodom zahtjeva društva Primirje gradnja d.o.o za otkup dijela nekretnine 1275/5 k.o. Gruž.**
2. **Upućuje se dužnosnik Mato Franković, gradonačelnik Grada Dubrovnika, da se njegova zamjenica, Orlanda Tokić, dužna izuzeti od svih radnji koje bi kao predstavnica Grada Dubrovnika bila ovlaštena poduzimati u onim postupcima u kojima bi se kao stranka pojavio subjekt s kojim su dužnosnica kao ovlašteni projektant ili trgovačko društvo u kojem obavlja poslove projektanta bili u poslovnom odnosu.**
3. **S obzirom da je gradonačelnik Grada Dubrovnika dužnosnici Orlandi Tokić povjerio nadzor nad radom i usmjeravanje Upravnog odjela za izgradnju i upravljanje projektima i Upravnog odjela za promet, upućuje se dužnosnik Mato Franković da se dužnosnica Orlanda Tokić dužna izuzeti od povjerenih poslova u onim postupcima u kojima bi navedene ustrojstvene jedinice Grada Dubrovnika nadzirale subjekte s kojima su dužnosnica kao ovlašteni projektant ili trgovačko društvo u kojem obavlja poslove projektanta bili u poslovnom odnosu ili poslove koje je obavljala kao ovlašteni projektant ili zaposlenica trgovačkog društva koje je te poslove obavljalo.**

Obrazloženje

Zahtjev za davanjem mišljenja Povjerenstva podnio je dužnosnik Mato Franković, gradonačelnik Grada Dubrovnika. U knjigama ulazne pošte zahtjev je zaprimljen 26. studenog 2018.g. pod poslovnim brojem 711-U-3385-M-149/18-01-2 te se povodom istog vodi predmet broj M-149/18.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga su i dužnosnik Mato Franković, povodom obnašanja dužnosti gradonačelnika Grada Dubrovnika, te dužosnica Orlanda Tokić, povodom obnašanja dužnosti zamjenice gradonačelnika Grada Dubrovnika, obvezni postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu za mišljenjem dužnosnik u bitnom navodi kako je 9. studenog 2018.g. održana 17. sjednica Gradskog Vijeća Grada Dubrovnika. 45. točka Dnevnog reda sjednice odnosila se na Prijedlog zaključka o raspisivanju javnog natječaja za prodaju dijela nekretnine zemljišnoknjižne oznake 1275/5 k.o. Gruž. Dužnosnik Mato Franković je navedenu točku povukao te zatražio dostavu cjelokupne predmetne dokumentacije. Iz dostavljene dokumentacije razvidno je da je dužnosnica Orlanda Tokić, zamjenica gradonačelnika Grada Dubrovnika, koja navedenu dužnost obnaša kao volonter, za privatnog investitora Primorje gradnja d.o.o., kao ovlašteni projektant društva Apozito d.o.o., izradila Idjeni projekt, oznake 30/2017 koji je uključivao i kat. česticu br. 1275/5 k.o. Gruž, u vlasništvu Grada Dubrovnika. Dužnosnik u zahtjevu dalje navodi kako je, prema usmenim navodima dužnosnice Orlande Tokić, društvo Apozito d.o.o. još u siječnju 2017.g. ugovorilo izradu projektne dokumentacije sa društom Primorje gradnja d.o.o., kada Orlanda Tokić nije obnašala dužnost zamjenice gradonačelnika Grada Dubrovnika. U konačnici, dužnosnik je 21. studenog 2018.g. Uputom za postupanje naložio zamjenici gradonačelnika Orlandi Tokić da ne obnaša više ovlasti koje su joj do tada bile povjerene, a do odluke Povjerenstva po predmetnom zahtjevu za davanjem mišljenja.

Dužnosnik je u prilogu zahtjeva dostavio relevantnu dokumentaciju i to: Uputu za postupanje gradonačelnika Grada Dubrovnika, Klasa: 940-01/18-03/13 od 21. studenog 2018.g., te dokumentaciju Grada Dubrovnika, Upravnog odjela za izdavanje i provedbu dokumenata prostornog uređenja i gradnje, Upravnog odjela za promet i Upravnog odjela za upravljanje gradskom imovinom.

Uvidom u Uputu za postupanje gradonačelnika Grada Dubrovnika, Klasa: 940-01/18-03/13 od 21. studenog 2018.g., utvrđeno je kako je istom dužnosnik Mato Franković, kao gradonačelnik Grada Dubrovnika, obavijestio svoju zamjenicu, Orlanu Tokić, kako je od Povjerenstva zatražio mišljenje u vezi raspisivanja javnog natječaja za prodaju čestice 1275/5 k.o. Gruž te je naložio dužnosnici Orlandi Tokić da do odluke Povjerenstva više ne obnaša ovlasti koje su joj bile povjerene.

Povjerenstvo je dopisom, broj: 711-I-1624-M-149/18-02-11 od 27. studenog 2018.g., zatražilo dužnosnika dopunu predmetnog zahtjeva za davanjem mišljenja u smislu da specificira koje ovlasti, kada i kojim aktom je gradonačelnik Grada Dubrovnika povjerio zamjenici gradonačelnika Orlandi Tokić, a koje su joj naknadno po dopisu gradonačelnika, Klasa: 940-01/18-03/13, Urbroj: 2117/01-01-18-16 od 21. studenog 2018.g., oduzete. Dužnosnik je također pozvan da dostaviti akt kojim su joj predmetne ovlasti prenesene. Dužnosnik je dalje pozvan na očitovanje je li gradonačelnik Grada Dubrovnika, sukladno članku 43. Zakona o lokalnoj i područnoj (regionalnoj) samoupravi, povjerio određene poslove iz svog djelokruga zamjenici gradonačelnika Orlandi Tokić u vezi zahtjeva trgovačkog društva Primorje gradnja d.o.o. za otkup dijela nekretnine kat. čest. 1275/5 k.o. te je li zamjenica gradonačelnika sudjelovala u postupku povodom zahtjeva trgovačkog društva Primorje gradnja d.o.o. za otkup dijela nekretnine kat. čest. 1275/5 k.o. Gruž.

Dužnosnik je 30. studenog 2018.g. dostavio dopunu Zahtjeva za davanjem mišljenja, Klasa 940-01/18-03/13 od 29. studenog 2018.g., u kojoj navodi kako je usmenim putem povjerio dužnosnici Orlandi Tokić da nadzire i usmjerava rad Upravnog odjela za izgradnju i upravljanje projektima i Upravnog odjela za promet. Upravo navedene ovlasti dužnosnik joj je, Uputom za postupanje od 21. studenog 2018.g., oduzeo.

Dužnosnik je dalje naveo kako zamjenici gradonačelnika Orlandi Tokić nije povjerio određene poslove iz svog djelokruga u vezi zahtjeva tragovačkog društva Primorje gradnja d.o.o. za otkup dijela nekretnine 1275/5 k.o. Gruž.

Vezano za sudjelovanje dužnosnice Orlande Tokić povodom zahtjeva društva Primorje gradnja d.o.o., dužnosnik u dopuni zahtjeva navodi kako dužnosnica Orlanda Tokić prema dostupnoj dokumentaciji nije sudjelovala u postupku povodom zahtjeva trgovačkog društva Primorje gradnja d.o.o. za otkup dijela nekretnine kat. čest. 1275/5 k.o. Gruž, a što je razvidno i iz očitovanja Upravnog odjela za gospodarenje gradskom imovinom, Klasa: 940-01/18-03/13 od 28. studenog 2018.g., koje se dostavlja u prilogu.

Uvidom u dostavljenu dokumentaciju utvrđeno je kako je trgovačko društvo Primorje gradnja d.o.o. dana 18. kolovoza 2017.g. podnijelo Gradu Dubrovniku zahtjev za otkup i zamjenu nekretnina u vlasništvu Grada Dubrovnika oznake 1275/5 k.o. Gruž. U zahtjevu se navodi kako je u zemljišnim knjigama za navedenu česticu kao kultura upisan put, dok se na istoj u naravi samo dijelom nalazi prometnica. U zahtjevu se ističe interes za stjecanje dijela navedene nekretnine koji se nalazi izvan koridora planirane prometnice definirane prostornim planom Grada Dubrovnika. Podnositelj zahtjeva predlaže plaćanje otkupa dijela navedene nekretnine na dva načina; zamjenom dijela nekretnine i otkupom prostalog dijela po utvrđenoj cijeni.

Povodom podnesenog zahtjeva društva Primorje gradnja d.o.o., Grad Dubrovnik, Upravni odjel za gospodarenje nekretninama je očitovanjem, Klasa: 940-01/17-03/07 od 10. listopada 2017.g., obavijestio podnositelja kako Grad Dubrovnik ne može udovoljiti zahtjevu podnositelja.

Primorje gradnja d.o.o. je 17. svibnja 2018.g. podnio novi zahtjev za otkup dijela predmetne nekretnine, u prilogu kojeg je dostavljena Lokacijska dozvola, Klasa: UP/I-350-05/18-01/000007 od 2. svibnja 2015.g., izdana prema Idejnom projektu društva TEHNO ŽING d.o.o., projektanta Hrvoja Sambraila.

Povdom navedenog zahtjeva, Grad Dubrovnik, Upravni odjel za gospodarenje gradskom imovinom je 21. svibnja 2018.g. od Upravnog odjela za promet zatražio očitovanje o opravdanosti eventualnog ukidajna statusa puta za dio čestice 1275/5 k.o. Gruž, u svrhu eventualnog potpisivanja ugovora o kupoprodaji dijela predmetne nekretnine. Upravni odjel za promet Grada Dubrovnika je 28. svibnja 2018.g. dao pozitivno mišljenje u kojem se navodi kako se može udovoljiti zahtjevu za ukidanje statusa puta na dijelu čestice 1275/5 k.o. Gruž, sukladno Preglednom nacrtu, izrađenom od društva Habitat geo d.o.o., ovlaštenog inženjera geodezije.

Upravni odjel za gospodarenjem gradskom imovinom Grada Dubrovnika je potom Upravnom odjelu za poslove gradonačelnika predložio donošenje zaključka kojim se utvrđuje prijedlog zaključka o ukidanju statusa puta, odnosno javnog dobra u općoj upotrebi, za dio nekretnine kat. oznake 1275/5 k.o. Gruž. Sukladno prijedlogu, gradonačelnik Grada Dubrovnika je 28. svibnja 2018.g. donio prijedlog Zaključka o kojem je Gradsko Vijeće Grada Dubrovnika raspravljalo na 12. sjednici.

Gradsko Vijeće Grada Dubrovnika je 28. svibnja 2018.g. donijelo Zaključak da se ukida status puta, odnosno status javnog dobra u općoj uporabi, za dio predmetne nekretnine 1275/5 k.o. Gruž, povr. 723 m2. Dio nekretnine za koji se ukida status puta određen je preglednim nacrtom društva Habitat geo d.o.o. Točkom III. Zaključka obvezuje se društvo Primorje gradnja d.o.o. riješiti imovinskompravne odnose sa Gradom Dubrovnikom za dio predmetne nekretnine.

Slijedom navedenog Upravni odjel za gospodarenje gradskom imovinom Grada Dubrovnika je 31. listopada 2018.g. predložio gradonačelniku zaključak kojim se utvrđuje prjedlog zaključka Gradskog vijeća Grada Dubrovika o raspisivanju javnog natječaja za prodaju dijela nekretnine zk oznake 1275/5 k.o. Gruž povr 723m2 sukladno preglednom situacijskom nacrtu izrađenom od društva Habitat geo d.o.o. te se prosljeđuje Gradskom vijeću Grada Dubrovnika na raspravu i donošenje. Gradonačelnik Grada Dubrovnika je potom donio predloženi Zaključak te je prijedlog rspisivanja javnog natječaja raspravljano na 17. sjednci Gradskog Vijeća Grada Dubrovnika, kada je i povučen.

Iako se u dostavljenoj dokumentaciji, odnosno Zaključcima i očitovanjima Grada Dubrovnika ne spominje Idejni projekt kojeg je izradila dužnosnica Orlanda Tokić spisu isti prileži. Idejni projekt br. 30/2017 izrađen je u listopadu 2017.g. za investitora Primorje gradnja d.o.o., naziva građevine: ZGRADA A, ZGRADA B i ZGRADA C, za čestice k.č. 717/3 i dio 1275/5 k.o. Gruž. Kao projektant se navodi Orlanda Tokić, te se navodi i suradnik.

Uvidom u Registar dužnosnika utvrđeno je da je dužnosnica Orlanda Tokić na dužnost zamjenice gradonačelnika Grada Dubrovnika stupila 9. lipnja 2017.g. te da istu dužnost od dana stupanja obnaša kao volonter. Uvidom u podneseno Izvješće o imovinskom stanju dužnosnika utvrđeno je da je dužnosnica zaposlena kao arhitekt u trgovačkom društvu Apozito d.o.o. Isto tako, društvo Apozito d.o.o. je u vlasništvu njezionog bračnog druga.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a koji propisuje zabranjena djelovanja dužnosnicama je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da je dužnosnicima zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Dužnosnica Orlanda Tokić dužnost zamjenika gradonačelnika Grada Dubrovnika obnaša volonterski te je istovremeno, kao arhitektica, zaposlena u trgovačkom društvu Apozito d.o.o., u vlasništvu njezina supruga. Dužnosnica u navedenom društvu, između ostalog, izrađuje i Idejne projekte za subjekte koji to s društvom u kojem radi ugovore. Na ovaj način dužnosnica ima privatan interes koji se očituje u navedenom radnom odnosu, ali i u poslovnim interesima društva u vlasništvu njezina supruga.

Dužnosnica Orlanda Tokić je stoga dužna voditi računa da gore navedene okolnosti ne utječu na nepristranost u obnašanju javne dužnosti zamjenice gradonačelnika Grada Dubrovinka, na kojoj je dužna voditi računa o javnom interesu. Dužnosnica je također dužna pravovremeno poduzeti potrebne radnje kako bi se otklonila svaka sumnja da na bilo koji način koristi obnašanje svoje javne dužnosti kako bi ostvarila svoj osobni probitak ili probitak pravne osobe u vlasništvu njezina supruga, kao povezane osobe u smislu ZSSI-a.

Uvidom u dostavljena očitovanja i dokumentaciju, Povjerenstvo je utvrdilo kako je dužnosnica Orlanda Tokić, kao ovlašteni projektan, radeći za društvo Apozito d.o.o., izradila Idejni projekt za privatnog investitora društvo Primorje gradnja d.o.o., koje je zainteresirano za otkup dijela nekretnine u vlasništvu Grada Dubrovnika, u kojem dužnosnica obnaša javnu dužnost. Uvakva situacija nameće dužnosnici obvezu postupanja s posebnom pažnjom i na poseban način, kako bi izbjegla situaciju koja bi mogla predstavljati sukob interesa, kao i kako bi zaštitila vlastitu vjerodostojnost u obnašanju dužnosti i povjerenje građana.

Povjerenstvo je utvrdilo kako je izrada Idejnog projekta za trgovačko društvo Primorje gradnja d.o.o. ugovoreno prije nego što je dužnosnica Orlanda Tokić stupila na javnu dužnost zamjenice gradonačelnika Grada Dubrovnika. Također, što je važnija okolnosti, dužnosnica nakon stupanja na javnu dužnost nije, kao predstavnica Grada Dubrovnika, sudjelovala u postupku povodom zahtjeva društva Primirje gradnja d.o.o. u vezi otkupa dijela nekretnine 1275/5 k.o. Gruž. Stoga, prema dostavljenim podacima i dokumentaciji ne proizlaze okolnosti koje bi prema mišljenju Povjerenstva upućivale da se dužnosnica Orlanda Tokić povodom raspisivanja javnog natječaja za prodaju dijela nekretnine zk oznake 1275/5 k.o. Gruž, našla u situaciji sukoba interesa u smislu ZSSI-a ili da bi povrijedila druge odredbe ZSSI-a.

Slijedom ranije navedenog, Povjerenstvo upućuje dužnosnika Matu Frankovića, kao čelnika tijela, da se dužnosnica Orlanda Tokić u cilju sprječavanja sukoba interesa i učinkovitog očuvanja vjerodostojnosti dužnosnika i povjerenja građana u nepristrano obnašanje dužnosti, dužna izuzeti od sudjelovanja u odnošenju odluka ili poduzimanja drugih radnji koje bi se na bilo koji način odnosile na subjekte s kojima je kao ovlašteni projektant stupala u poslovne odnose.

S obzirom da je gradonačelnik Grada Dubrovnika dužnosnici Orlandi Tokić povjerio nadzor nad radom i usmjeravanje Upravnog odjela za izgradnju i upravljanje projektima i Upravnog odjela za promet, upućuje se dužnosnik Mato Franković da se dužnosnica Orlanda Tokić dužna izuzeti od povjerenih poslova u onim postupcima u kojima bi navedene ustrojstvene jedinice Grada Dubrovnika nadzirale subjekte s kojima su dužnosnica kao ovlašteni projektant ili trgovačko društvo u kojem obavlja poslove projektanta bili u poslovnom odnosu ili poslove koje je obavljala kao ovlašteni projektant ili zaposlenica trgovačkog društva koje je te poslove obavljalo.

Slijedom navedenog, Povjerenstvo je dalo mišljenje kako je navedeno u izreci ovoga akta.

 ZAMJENIK PREDSJEDNICE POVJERENSTVA

 Davorin Ivanjek, dipl. iur.

Dostaviti:

1. Dužnosnik Mato Franković, elektroničkom dostavom
2. Dužnosnica Orlanda Tokić na znanje, elektroničkom dostavom
3. Objava na internetskoj stranici Povjerenstva
4. Pismohrana